Cum a fost răpit bărbatul din București. Polițiștii au văzut imagini de pe camerele de supraveghere de la complexul rezidențial
Data actualizării: Data publicării:
Au apărut informații noi în cazul bărbatului răpit din parcarea unui complex rezidențial din București. Făptașii s-ar fi strecurat în parcarea subterană când o altă mașină ieșea. Polițiștii au văzut imaginile de pe camerele de supraveghere din zonă.
Potrivit ultimelor informații din anchetă, făptașii au profitat de momentul în care o altă mașină ieșea din parcarea subterană pentru a se strecura acolo. Doar mașinile cu numere de înmatriculare înregistrate la acel complex pot avea acces.
Suspecții l-au luat pe bărbat și l-au băgat cu forța în dubă, unde l-au încătușat. După șase kilometri l-au eliberat.
Pentru a-și pierde urma, au mers pe Șoseaua Pipera unde au abandonat mașina. Anchetatorii au ridicat imagini de pe camerele de supraveghere din zonă și le analizează.
Polițiștii secției 2 din București au fost sesizați joi de către un agent de pază al unui complex de locuințe din Sectorul 1, că un bărbat a fost urcat într-o dubă cu forța.
La fața locului au mers polițiști care au început verificările. La scurt timp, bărbatul răpit a fost găsit pe o stradă din Sectorul 1. Un echipaj de prim-ajutor i-a acordat îngrijiri medicale și l-a dus la Spitalul Elias.
Autoutilitara a fost găsită în apropierea locului unde a fost găsită victima.
Polițiștii și procurorii fac acum cercetări pentru lipsire de libertate în mod ilegal. Făptașii sunt căutați.